Jeho herectvo bolo nezabudnuteľné, jeho recitácie neprekonateľné a jeho prejav nenahraditeľný. Hlas majstra Ladislava Chudíka tu ostáva aj prostredníctvom niekoľkých audiokníh, vďaka ktorým si ho môžete pripomínať.
Veľkolepá kombinácia Chudíkovho herectva a jeho priateľstiev s ďalšími hereckými osobnosťami sa najvýraznejšie odráža na na nahrávke Spomienkou si ťa privolám, ktorú v osemdesiatych rokoch vydalo vydavateľstvo Opus. Ponúka na nej ukážky z divadelných hier, v ktorých Chudík účinkoval a tiež spomienky či stretnutia s hereckými kolegami. Vynikajúca nahrávka, v ktorej sa okrem Chudíka samotného objavujú i František Dibarbora, Eva Krížiková, Anna Javorková, Július Pántik a niekoľkí ďalší.
Napriek tomu, že sa v Opuse nahrávalo množstvo rozprávok, pri ktorých vzniku sa vystriedala drvivá väčšina slovenských hercov, Ladislav Chudík sa prui vzniku dramatizácií slovenských rozprávok objavoval veľmi sporadicky. Osobne som natrafil na dve, jednou z nich bola Palculienka.
K rozprávkam však majstra Chudíka priviedla aj jeho žena Alena. Kniha Majdalenka v záhrade je z jej pera a majster Chudík ju načítal, už ako dedo, ktorý ich čítal vnukovi Stankovi. Zanedbaná záhradka s dlho neobývaným domčekom chradne. Jedného dňa sa tam objaví dievčatko a začnú sa diať veci… Vyšlo v slovenčine aj v češtine.
Láska Ladislava Chudíka k velikánom poézie a prózy je nesporná. Podieľal sa aj na cykle úvah Milana Rúfusa. Audiokniha Štyri epištoly k ľuďom – obsahuje cyklus úvah Milana Rúfusa, ktorý autor uviedol na Vianoce 1968, teraz v prednese Jozefa Šimonoviča a Ladislava Chudíka, s improvizáciámi Jozefa Luptáka na violončelo.
A ešte je tu korešpondencia Ladislava Chudíka s básnikom J. Seifertom, nositeľom Nobelovej ceny za literatúru 1984, ktorá odhaľuje ľudský rozmer velikánov verša a slova, pokoru a úctu oboch k univerzálnym hodnotám ľudskej morálky. Ladislav Chudík recitoval verše Jaroslava Seiferta pri mnohých príležitostiach – v poetickej kaviarni Viola na pražskej Národní třídě alebo v recitáloch Setkání vo všetkých kútoch Československa. Tu prinášame výber obsahovo spojený s knihou Tichý dvojhlas.